NK-seun presteer in rugby | Netwerk24
NK-seun presteer in rugby
06 September 2018 06:00
Louwan Horn, 'n seun van Kuruman, is vir die Suid-Afrikaanse Skole se o.18-Springboksewesrugbyspan gekies. Dié span gaan Suid-Afrika tydens die Junior Olimpiese Spele in Argentinië vanaf 2 tot 18 Oktober verteenwoordig.
Dit is die eerste keer in die geskiedenis dat die Suid-Afrikaanse o.18-sewesrugbyspan aan die Junior Olimpiese Spele gaan deelneem.
Louwan is 'n matrikulant aan die Hoër Jongenskool Paarl.
Hoewel Louwan ver van die huis af is en dít nie altyd maklik is nie, het hy uitmuntend presteer.
Hy het aan die begin van sy gr. 10-jaar van die Hoërskool Kalahari in Kuruman na die Hoër Jongenskool Paarl geskuif.
Hy was in die Laerskool Seodin.
Louwan se ouers, Albie en Kara Horn, bly nog in Kuruman.
Pa Albie is 'n boer en oud-landbou-onderwyser en Ma Kara is 'n onderwyser by die Laerskool Seodin.
Louwan is reeds in 2017 vir die Suid-Afrikaanse skole se o.17-sewesrugbyspan gekies nadat hy die Westelike Provinsie se sewesspan verteenwoordig het, wat toe die nasionale toernooi in 2017 gewen het.
Louwan is ook deel van die Hoër Jongenskool Paarl se eerste span wat vir drie jaar in meer as 50 wedstryde onoorwonne in Suid-Afrika was.
Hy gaan volgende jaar na die Blou Bulle waar hy 'n kontrak vir 2019 het.
Albie, wat self ook rugby gespeel en later afgerig het, sê hy en sy vrou is trots op hul seun.
"Ek het trots en respek vir hom. Dis nie maklik om so ver van die huis af te wees en steeds so goed te presteer nie.
"Hy werk baie hard, want 'n mens kom nie so ver as jy nie hard werk nie. Ek glo daar is Iemand daar bo wat na hom kyk. Ek glo nie in toeval nie, dis net die Here se werk en ons is baie dankbaar vir die Here vir Louwan se prestasies."